جِنّک زہگ وُ دُگنیا ے لیکہ :
جِنِّک زھگ ے چاگردی وُ ماشی تورا پدمنتگی وُ جہل دارگ ے گپ ءَ مرچی ھمک چاگرد جنت انت ۔ پرچہ کہ جنک ے ودی بوہگا گر داں جَوانی ءَ جِنّک زھگ آرا آ موکہ دییگ نہ بنت کہ مردین چک ءَ دییگ بنت انت ۔
چمیئے واستہ جنّک زھگ مردین زھگ ءَ چہ چاگردی وُ ماشی تورا جہل ترین ھالتے ءَ اوشتوک انت ۔
چاگردانی تہا اے وڑ پرچہ بییگ ءَ اِنت ، اے جست ھمک زہن ءَ چہ سر چیست کنت اِنت وُ ھمک مردم ے کہ اے مارشت ءَ داریت انت آ الم اے تک ءَ پگر جنت کہ پرچہ گوں جنین ءَ اے تھرین پرک وُ درک دارگ بنت انت ۔
یگل ھمیے سوجا دنت انت کہ میئے کردے میئے پگرے وُ میئے عمومی رَویہ آنی بن زی الم گوں میئے چاگردی گوست ءَ بندوک بیت انت وُ ما چموداں چہ سکین زورین ۔ گر ءَ اے بیت کہ الم میئے پیرین ہم ھما رستگین رندانی سرا رہادگ بیتگ انت کہ اے تھرین چاگردی پرک وُ درک آنی رندگیری میے مرچی این سونچ ے بہر انت ۔
ھمیئِے جوڑِشت ءَ ما گشت کنین کہ گر ءَ کسیئے بی مرچی اے تھرین پگریئے واھند انت، و پہ زانت وُ نہ زانتی اے پرکانی منّوک اِنت گر ءَ آ بیرگ ءَ کسوروار نہ انت بلکن اے چاگردے داتگین سوج انت کہ آ جنین ءَ گون ءَ اے نہ وشین پگر ءَ بیداریت انت۔
وُ دومی لبزاں گوں : گراں اے پگرانی سرا امل کنگ پہ انچا نہ انت بلکن ما وڑے نہ وڑیئے آ وتی چاگردی پگرے درانگازی ءَ کنگ ءَ این ۔
پرک وُدرک ہیر کنگے تھر وتریکتانی رمگ مزن انت ، بلے ما ادا وتی گپ ءَ چیزے مسالانی تہا دارین ۔
مسال : بچکین چک ءَ اجازہ است انت کہ ھاندانے پیسلہ آں ھور بیندیت وُ جنّکیں چک ءَ مکن کن انت ۔ پیسلہ انچائین ے بیبیت یا جنّکے جندے بابت بیبیت انت آ آودا ھور نہ انت۔ ھما جاہ ءَ کہ پیسلہ بیت انت درہاہین مردین نِندانت وُ جنّک زھگے بابت پیسلہ کن اِنت ۔
اے وڑ کنگ ءَ میئے چاگردے مسترین کچ ھراب نہ گشیت انت ھمیے واستہ کہ ایشی ءَ میئے چاگردے تہا کس ءَ ھراب نہ گشتگ ۔ گر ءَ اے ردا ھما دود وُ ربید کہ چاگردےمردمانی مسترین بہرے منّیت انت ، چاگردے دود گشگ بنت انت ۔ دودانی پروشگ ارزانین کارے نہ انت ۔ ھمیئے جنّک زھگ وت یا آئی مات اگاں بیگوشیت کہ پیسلہ میئے جست کنگ ءَ چہ ابید شما کتگ وُ آ نہ منگے گپ ءَ بیکن انت ، گرا میئے گورا وڑ وڑین لبز ، تژن شگانی بدین جُملہ است انت کہ آواں ما بہ تور چاگردی سینلا وُ توپگ ے تورا کارمرد کنگ چک وُ پد نہ بین داں کہ کسیئےاے بابت ءَ سوچگ وُ امل کنگ ءَ پیسر ترزلرزیئے آماچ بیبیت انت ۔
دود وُ ربید پہ چاگردے شرین روانی، ارزانی وُ میل ملاپے، چاگردی زندارا as a whole پہازگے ھاترا جوڑ کنگ بیتگ انت ۔ وُ ھمیے ریچ ءَ زمینی ھکیکتانی دستکپگ ، ٹیکنالوجی ے سدلی بدلی وُ میئے مرچیگین زانت وُسرپدی کجام کچ ءَ انت وُ دگہ بازین اواملے میئے دودانی بدل کنگے وُ شکلے تہا بدلی آرگے پشت ءَ وتی دست ءَ ھور کن انت انت ۔
چوکہ دگنیا ئے زندگانی کنگے زانت وسرپدیئے جوہان وتی اولی این کچ ءَ چہ باز برزترا انت گر ءَ دگنیا ءَ الم چوشین سروُپرے کنگ بیتگ کہ اے ردا بدلی ے آرگ بے بوتین۔
چاگردی راج دپترے زانت کار گش انت کہ یک وھدے اے زمینے سرا زلبولے مستری وِمنشا اولسری تبک ءَ بیتگ کہ ایشی ءَ واننگ وُزاننگی ردا مدرسری نزامے نام ءَ دی انت ۔
بارین آ کجام دست مانجنی بیتگ کہ جنین ے مستری چہ مردینے مستری ءَ بدل بیتگ وُ چما وھد ءَ چہ گرِ مرچی ءَ تنک پدرسری نزام ہلگ ءَ انت ۔
گشگے متلب ایش انت کہ گس ے یا ھاندان مستر لوگے مردین یا پِت انت ۔
اگاں ما وتی گپ ءَ اے تک جوڑینت بیکن این کہ چاگرداں، وھدے گوست ءَ چہ گر مرچی داں چے وڑین سر پُرے کتگ کہ جنین ے چاگردی وُ ماشی ھالت گہتر بیبیت انت ۔ گر ءَ مارا دگنیاۓ بازین کتگینانی بارہا سرپدی زورگ ے زلورت بیت انت ۔
انچوش گش انت کہ اولی رندا کہ ھبرے بنا کنگ بیتگ آئی مول وُمراد اے وڑ بیتگ انت کہ چون جنین آدمانی برزترا برگے ھبر کنگ بیبیت انت ۔ گر ءَ باز زانتکاراں وھد چہ پیسر اے ماریتگ کہ اے جاک ، ملّ وُ میڑ جنینانی وُ مردینانی نیامہ اچ برہلاس نہ بیت ۔ مرچی جنین ے پلہ مرزی کنگ بیت ، جنین ے مستری کیت انت، گر ءَ الم مردین پد مانیت گر ءَ پدا دگہ یک جنزے بنا کنگ ے زلورت بیت انت کہ مردینے گہتری ے ھاترا۔
آیوکین وھد ءَ یکین جنز دوئین جینڑرانی گہتری وُ ایشانی چاگردی وُ ماشی دیمراوی گپ ءَ وُ لوٹانی سرجمی ے کار پورہ بیکنت انت ۔گر ءَ زانتکاراں پگر جتگ کہ پرچہ جنزے نام وُمول مراد ھمیئے ھساب ءَ ہیرکنگ مہ بنت۔
گر ءَ تپاک اے کنگ بیتگ کہ( اولی جنزے ،) ویمن اِن ڈیولپمنٹ ے نام بدل کنگ بیت انت وُ جینڑر اینڑ ڈیولپمنٹ ے کنگ بیبیت اِنت ۔
جینڑر اینڑ ڈیولپمنٹ , GAD یک کانسِپٹے پیش کنت وُ وتی سوجاں اے وڑ ہیر کنت ۔ گشیت کہ جنین ے ھالت ے گہتری کار درستاں چہ پیسر دستا کنگ بیبیت انت پرچہ کہ جنین جہل ترا انت ۔
جینڑر اینڑ ڈیولپمنٹ کانسِپٹ ایشی ے جہداں ، زندگانی ے دو تکانی تہا گندیت انت ، اولی انت کہ مردمانی چاگردی، دودوُربیدگی سرپدی ءَ ودائین وُ ایشانی تہا ھمیئے ھمگرنچی ءَ بدلی بیار۔ وُ دومی تک ءَ کہ کارکنگے زلورت است انت کہ جنین آدم ےواستہ ماشی موکہ آنی درا انساپے لوٹانی ردا پچ کن ۔
اولی تکے کارانی لوٹ گشیت کہ مردمانی آئیڑییالوجیکل بن ھشت ے بدلی ے سرا جہد بیکن ۔ دومی نیمگے کار گشیت کہ زالبولاں چاگرد ، ہندے وُ وھدے سرکار ماشی تورا برز ءَ رَوگے ھاترا کمک بیکنت داں کہ زالبول گہتریں چاگردی ھالتے ءَ سر بیبیت انت ۔
اولی تکے سرا کار ارزان نہ انت پرچہ کہ دود وِ ربیدانی مکن ے دیوال پہ ارزانی سرکپگ وُ پروشگ نہ بیت انت ، وِ اے تکے کار باز وھدے لوٹاں کنت وُ ڈک وُ تکلیپے گیشتر انت ۔ بلے دومی تکے سرا کار کمیئے ارزان تر انت ۔ ھما راہ وُ دگ نگیگ انت پہ زالبول ءَ آ مرزگ وُ تچکے کنگے لوٹ ءَ کن انت ۔
وُ دومی تکے ے مسترین بنگیجی وُبنداتی کار ایش انت کہ جنّک زھگ ءَ وتی ہرچ پیسلہ گوں وت ھور نِندگے موکہ بے دے ۔ پیسلہ زورگے وھدا جنّک زھگ ے ھبر ءَ امینچک شر بیلیک وُ چارو بیچارے چکاس ءَ بیگوزینے کہ ھمینچک یک مردینیئے پیسلہ ءَ اہمیت دییت ۔
ھما تکانی ھالت ءَ گہتر بیکن کہ جنّک زھگ ءَ تاگت بیدنت ۔ گُد وِپوشاک ، گیجیٹ وُسواری وُھرچے وُ درچے ھساب پرک وُ درک ہیر نہ کنگے ھالت اے گپ ے یوک ءَ شون دنت کہ ما جنّک زھگے سرزاہری ھالت گہتر کت ۔
بلے اگاں مہ بہ تور پِت وُ مات لوٹین کہ میئےجنّک زھگے ھیسیت بدل بیبیت وُ باندا آ یک ھیسیت ے واھند بیبیت گر ءَ مارا ھما درایین تکانی سر ءَ دلگوشی دییگے زلورت است بیت انت داں کہ جننک زھگے جنین بوگ ءَ پیسر اے زمینے سرا یک انسانے بوہگے ھکانی پلہ مرزی بے بیت انت ۔ وُ آ وھد ءَ ما وتی زند ءَ بے گندین بے مارین کہ جنین وُمردین ھم کوپگ انت ، کس کس ءَ چہ برزتر نہ انت ۔
ہلاس
ناصر سجاد
جنّک زہگانی میان اوستمانی روچ ءِ ردءَ نبشتگیں نبشتانک